Батыс Қазақстанда ЖРВИ-мен сырқаттану деңгейі 50,3 пайызға өсті
DATE: 10:11, 07 Ақпан 2024 | GMT +5
TITLE: Батыс Қазақстанда ЖРВИ-мен сырқаттану деңгейі 50,3 пайызға өсті
URL: https://kaz.inform.kz/news/batis-kazakstanda-zhrvi-men-sirkattanu-dengey-503-payizga-ost-1837eb/
META: DATE: 10:11, 07 Ақпан 2024 | GMT +5
TOTAL WORDS: 183
AUTHOR(S):
TEXT: БҚО санитариялық-эпидемиологиялық бақылау департаменті басшысының орынбасары Нұрлыбек Мұстаевтың мәлім еткеніндей, 2023 жылдың 1 қазанынан бастап жрвимен 120 678 адам ауырса, соның 77 600-і – 14 жасқа дейінгі балалар, 697-сі – жүкті әйелдер. Мұстаевтың сөзіне қарағанда, тұмаудың А түріне 81 адам шалдықса, соның 28-і – 14 жасқа дейінгілер, 23-і – жүкті әйелдер. Сонымен қатар парагрипп, РС вирусы, аденовирус, метапневмовирус және риновирус секілді тұмау тәріздес вирустар да анықталуда. Оған қоса жыл басынан бері бір жасқа дейінгі екі сәби көкжөтелмен сырқаттанған. Балалар арасында жиі кездесетін көкжөтел ауруы барлық ЖРВИ секілді суық тиюден басталады, содан кейін тыныс алу функциясы бұзылып, шырышты қабаттары зақымдалады. Салдарынан ұзаққа созылатын жөтел пайда болады. «Осындай жұқпалы дерттердің таралуына жол бермеу үшін өздігінен емделмеу керек. Жедел респираторлық вирусты инфекциялардың алғашқы белгілері пайда болған кезде міндетті түрде тұрғылықты жеріңіздегі медициналық мекемеге хабарласыңыз және дәрігердің барлық ұсыныстарын орындаңыз. Ауру белгілері бар, түшкіретін немесе жөтелетін адамдармен жақын қарым-қатынастан аулақ болыңыз. Бөлмені үнемі желдетіп, таза ұстаңыз. Салауатты өмір салтын ұстанып, жеткілікті ұйықтаңыз, дұрыс тамақтанып және дене шынықтырумен айналысу қажет», деді Н. Мұстаев. Еске сала кетейік, бұдан бұрын Батыс Қазақстанда қызылшамен ауырғандар саны 200-ден асып кеткенін жазған болатынбыз
